text: [{"text_idx": "#000001", "text": "Mamumuong may ikasukol: Pagdepensa ssa unyon kontra dispersal sa Wyeth"}, {"text_idx": "#000002", "text": "Sa 64 ka tuig nga pagtunhay sa unyon sa Wyeth, lain-laing pakana ang gihimo sa kapitalista aron bawion ang napadaug nga mga benepisyo sa mga mamumuo. Nahimong usa sa modelo ang Wyeth Philippines Progressive Workers\u2019 Union (WPPWU) sa mga mamumuo sa nasud tungod sa naabot sa pagsukol niini alang sa dugang-suhulan, benepisyo ug regularisasyon. Gani, ayha ang pagtangtang sa 140 ka mamumuo niadtong Mayo 18, napanghingusog pa niini nga himuong regular ang 30 ka mamumuong kontraktwal."}, {"text_idx": "#000003", "text": "Matud kang Debie Faigmani, lider sa WPPWU, dugay nang nadungog ang balita nga adunay mahitabong pagpanangtang sa pabrika mao nang naghangyo sila nga makig-istorya sa kumpanya. Wala sila giatubang sa maneydsment ug gisirad-an na hinuon ang pabrika niadtong Mayo 15-17 alang kuno sa \u201cextensive cleaning.\u201d Dihang misulod sila niadtong Mayo 18, giatngan sila sa pultahan, wala gipasulod, ug giistorya na lang dihang nanghingusog ang unyon nga atubangon sila. Dinhi lamang gipahibalo sa maneydsment ang pagtangtang sa 140 ka mamumuo. Kanila, 125 ang rank-and-file (lakip ang 10 ka upisyal sa unyon), 14 ka ang superbisor ug usa ka manedyer."}, {"text_idx": "#000006", "text": "Nahitabo ang malukpanong pagpanangtang dihang gipalit sa kumpanyang Amerikano nga Pfizer ang Wyeth Nutrition niadtong 2009. Miabot sa halos 7,000 ka mamumuo ang gitangtang sa lain-laing pabrika sa Pfizer ug Wyeth sa tibuok kalibutan. Gisugat kini sa kapin 20 ka piket protesta sa WPPWU aron masiguro ang pagpabilin sa mga mamumuo sa kumpanya ug panalipdan ang nauna nang mga kadaugan sa unyon."}, {"text_idx": "#000007", "text": "Tuig 2012, gipalit sa Nestle\u0301 sa Pfizer ang tibuok Nutrition Division niini sa kantidad nga $11.85 bilyon. Gitawag kining pinakadakung pagpalit sa Nestle\u0301 sa usa ka kumpanya sa kasaysayan niini. Sa pagpalit niini sa kumpanya, nahakop sa Nestle\u0301 ang 85% bahin sa merkado sa gatas pangbata nga gunit sa Wyeth. Sa China, pananglitan, 4% lamang ang bahin sa Nestle\u0301 sa merkado sa gatas pangbata kumpara sa 8% bahin sa Pfizer. Ikaduha karon ang China sa pinakadakung merkado sa Nestle\u0301 sa tibuok kalibutan, ug pangpito ang Pilipinas."}, {"text_idx": "#000009", "text": "Pagpalagpot isip pakana sa pagbungkag sa unyon"}, {"text_idx": "#000011", "text": "\u201cNaila na namo ang Nestle\u0301 nga nagalapas sa mga balaod sa pamuo, wala nagatuman sa mga kasabutan ug CBA, bangis nga gapamungkag sa mga welga, ug gapangpatay sa lider-mamumuo. Binilyon ang kita niini sa matag tuig, apan tungod sa pagkahakog andam silang maghatag kadaut sa gatusan ka mamumuo ug ilang mga pamilya,\u201d pamahayag ni Bong Labog, lider sa Kilusang Mayo Uno."}, {"text_idx": "#000012", "text": "Nabantog ang Nestle\u0301 sa tibuok kalibutan sa mga paglapas sa mga katungod sa pamuo. Gani, duha ka lider-unyon na ang gipatay sa Nestle\u0301 sa nasud ug daghan pa sa South America."}, {"text_idx": "#000013", "text": "Tin-aw sa mga mamumuo nga ang laraw sa mga iligal nga pagpanangtang mao ang pagbungkag sa unyon. Matud kang Romy, usa sa mga natangtang nga upisyal sa unyon niadtong 2021: \u201cUsa ka dakung lakang kini tungod kay gusto nilang mapadaku ang tubo. Kung mogamay ang ihap sa mga regular ug gipulihan og kontraktwal, buut pasabot, mas daku ang ganansya sa kumpanya tungod kay mas gamay ang suhol sa mga kontraktwal kumpara sa mga regular.\u201d"}, {"text_idx": "#000015", "text": "Alang sa WPPWU, mamahimong ginahimo lamang silang modelo sa mga kapitalista alang sa mas grabe pang atake sa kalihukan sa mamumuo. Busa, mahinungdanong pagsukol kini tungod kay gawas sa panginabuhian sa ilang pamilya pagsukol usab nila ito alang sa sama nilang mamumuo."}, {"text_idx": "#000016", "text": "Dugang pa ni Faigmani, \u201cwala man hinuon kami mahadlok nila, karong ila naming gitangtang sa trabaho, mas labaw nga wala kami laing mahimo kundili ipakigbisog ang among katungod.\u201d"}]